РЕГЛАМЕНТ ЗА ИЗПЪЛНЕНИЕ (ЕС) 2020/2087 НА КОМИСИЯТА

от 14 декември 2020 година

за неподновяване на одобрението на активното вещество манкоцеб в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 и член 78, параграф 2 от него,

като има предвид, че:

(1) С Директива 2005/72/ЕО на Комисията (2) манкоцеб бе включен като активно вещество в приложение I към Директива 91/414/ЕИО на Съвета (3).

(2) Активните вещества, включени в приложение I към Директива 91/414/ЕИО, се смятат за одобрени съгласно Регламент (ЕО) № 1107/2009 и са посочени в част А от приложението към Регламент за изпълнение (ЕС) № 540/2011 на Комисията (4).

(3) Срокът на одобрението на активното вещество манкоцеб, определен в част А от приложението към Регламент за изпълнение (ЕС) № 540/2011, изтича на 31 януари 2021 г.

(4) В съответствие с член 1 от Регламент за изпълнение (ЕС) № 844/2012 на Комисията (5) и в предвидения в същия член срок бяха подадени заявления за подновяване на одобрението на манкоцеб.

(5) Заявителят представи допълнителните досиета, изисквани съгласно член 6 от Регламент за изпълнение (ЕС) № 844/2012. Според докладващата държава членка заявленията са пълни.

(6) Докладващата държава членка изготви доклад за оценка във връзка с подновяването, като се консултира със съдокладващата държава членка и на 27 септември 2017 г. го представи на Европейския орган по безопасност на храните („Органa“) и на Комисията.

(7) Органът направи обществено достъпно допълнителното обобщено досие. Той също така изпрати доклада за оценка във връзка с подновяването до заявителите и до държавите членки за коментар и започна обществена консултация по него. Органът препрати получените коментари на Комисията.

(8) На 20 юни 2019 г. Органът предаде на Комисията заключението си (6) за това дали може да се очаква манкоцеб да отговаря на критериите за одобрение, предвидени в член 4 от Регламент (ЕО) № 1107/2009.

(9) След оттеглянето на Обединеното кралство от ЕС на 31 януари 2020 г. Гърция се съгласи да поеме ролята на докладваща държава членка.

(10) В съответствие с разпоредбите на член 14 от Регламент за изпълнение (ЕС) № 844/2012 през м. март 2020 г. Комисията отнесе за разглеждане до Постоянния комитет по растенията, животните, храните и фуражите проект на доклад във връзка с подновяването. По време на обсъжданията в рамките на Постоянния комитет новата докладваща държава членка Гърция уведоми, че смята за целесъобразно да оцени данните, които по нейно мнение са били пропуснати от предишната докладваща държава членка. На 2 септември 2020 г. Гърция изпрати на Комисията своята оценка под формата на актуализиран доклад за оценка във връзка с подновяването. Оценката беше предоставена също така на ЕОБХ, другите държави членки и заявителя.

(11) Проектът на доклад във връзка с подновяването беше финализиран от Постоянния комитет на 23 октомври 2020 г.

(12) Органът изрази няколко конкретни опасения. По-специално, той стигна до заключението, че манкоцеб е класифициран като токсичен за репродукцията от категория 1B и че са изпълнени новите критерии за определяне на свойствата, нарушаващи функциите на ендокринната система — при хората и най-вероятно при нецелевите организми. Освен това Органът заключи, че според оценките несвързаната с прием на храна експозиция надвишава референтните стойности за представителните употреби при домати, картофи, зърнени култури и лози. Поради това за разглежданите представителни употреби несвързаната с прием на храна експозиция на манкоцеб също не може да се счита за незначително ниска за целите на точки 3.6.4 и 3.6.5 от приложение II към Регламент (ЕО) № 1107/2009. Поради изразените опасения не може да се приложи дерогацията, предвидена в член 4, параграф 7 от Регламент (ЕО) № 1107/2009.

(13) Комисията прикани заявителите да представят своите коментари относно заключението на Органа, а в съответствие с член 14, параграф 1, трета алинея от Регламент за изпълнение (ЕС) № 844/2012 — и относно проекта на доклад във връзка с подновяването. Заявителите представиха своите коментари и те бяха разгледани внимателно.

(14) Независимо от изложените от заявителите аргументи обаче не беше възможно да бъдат отхвърлени опасенията по отношение на активното вещество.

(15) Вследствие на това при една или повече представителни употреби на най-малко един продукт за растителна защита не беше установено, че посочените в член 4 от Регламент (ЕО) № 1107/2009 критерии за одобрение са изпълнени. Затова е целесъобразно одобрението на активното вещество манкоцеб да не бъде подновено.

(16) Поради това Регламент за изпълнение (ЕС) № 540/2011 следва да бъде съответно изменен.

(17) На държавите членки следва да се предостави достатъчно време да отнемат разрешенията за продукти за растителна защита, съдържащи манкоцеб.

(18) За продуктите за растителна защита, съдържащи манкоцеб, за които държавите членки предоставят гратисен период в съответствие с член 46 от Регламент (ЕО) № 1107/2009, посоченият период следва да изтече най-късно на 4 януари 2022 г.

(19) С Регламент за изпълнение (ЕС) 2019/2094 на Комисията (7) срокът на одобрението на манкоцеб беше удължен до 31 януари 2021 г., за да се даде възможност процедурата по подновяване да приключи, преди срокът на одобрението на посоченото вещество да изтече. Тъй като решението за неподновяване на одобрението е взето преди да изтече удълженият срок, настоящият регламент следва да започне да се прилага възможно най-скоро.

(20) Настоящият регламент не възпрепятства подаването на ново заявление за одобрение на манкоцеб в съответствие с член 7 от Регламент (ЕО) № 1107/2009.

(21) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Неподновяване на одобрението на активното вещество Одобрението на активното вещество манкоцеб не се подновява.

Член 2 Изменение на Регламент за изпълнение (ЕС) № 540/2011 В част А от приложението към Регламент за изпълнение (ЕС) № 540/2011 се заличава ред № 114 относно манкоцеб.

Член 3 Преходни мерки Държавите членки отнемат разрешенията за продукти за растителна защита, съдържащи манкоцеб като активно вещество, не по-късно от 4 юли 2021 г.

Член 4 Гратисен период Всеки гратисен период, предоставен от държавите членки в съответствие с член 46 от Регламент (ЕО) № 1107/2009, изтича не по-късно от 4 януари 2022 г.

Член 5 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 14 декември 2020 година. За Комисията Председател Ursula VON DER LEYEN

(1) ОВ L 309, 24.11.2009 г., стр. 1.

(2) Директива 2005/72/ЕО на Комисията от 21 октомври 2005 г. за изменение на Директива 91/414/ЕИО на Съвета с цел включване на хлорпирифос, хлорпирифос-метил, манкозеб, манеб и метирам като активни вещества (ОВ L 279, 22.10.2005 г., стр. 63).

(3) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

(4) Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

(5) Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

(6) ЕОБХ (Европейски орган за безопасност на храните), 2019 г. Conclusion on the peer review of the pesticide risk assessment of the active substance mancozeb („Заключение във връзка с партньорската проверка на оценката на риска от употребата на активното вещество манкоцеб като пестицид“). EFSA Journal (Бюлетин на ЕОБХ) 2019;17(7):5755 DOI: 10.2903/j.efsa.2019,5755

(7) Регламент за изпълнение (ЕС) 2019/2094 на Комисията от 29 ноември 2019 г. за изменение на Регламент за изпълнение (ЕС) № 540/2011 по отношение на удължаването на срока на одобренията на активните вещества бенфлуралин, димоксистробин, флуазинам, флутоланил, манкоцеб, мекопроп-P, мепикват, метирам, оксамил и пираклостробин (ОВ L 317, 9.12.2019 г., стр. 102).